b'\n_START_ARTICLE_\nTarok (hest)\n_START_SECTION_\nPopularitet\n_START_PARAGRAPH_\nHesten blev folkeeje og fungerede som en publikumsmagnet af hidtil ukendte dimensioner, n\xc3\xa5r han g\xc3\xa6stede landets baner. Da han i efter\xc3\xa5ret 1977 f\xc3\xb8rste gang startede p\xc3\xa5 Skovbo Travbane, var der kilometerlange k\xc3\xb8er op til banen, og s\xc3\xa5dan var det overalt i landet._NEWLINE_Tarok havde sin egen fanklub, indk\xc3\xb8bsforeningen Barntex fik fremstillet bukser, T-shirt, jakker o.m.a. med Taroks navn. Hesten blev tilmed udn\xc3\xa6vnt til \xc3\xa6resborger i Sunds\xc3\xb8re Kommune._NEWLINE_Mindet om legenden holdes stadig i live. Siden 1985 er Tarok blev \xc3\xa6ret gennem afviklingen af sit helt eget travl\xc3\xb8b p\xc3\xa5 Charlottenlund Travbane.\n_START_SECTION_\nAvlshingst\n_START_PARAGRAPH_\nTarok var ogs\xc3\xa5 en meget popul\xc3\xa6r avlshingst, der dog med sin alt for tidlige d\xc3\xb8d kun n\xc3\xa5ede at f\xc3\xa5 53 afkom fordelt p\xc3\xa5 3 \xc3\xa5rgange.\n_START_SECTION_\nAfstamning\n_START_PARAGRAPH_\nTarok var efter Pay Dirt, en hingst efter Florican, hvis succes i dansk traveravl med fem derbyvindere skulle blive historisk. Moderen var Tina Virup, en halvtovlig hoppe Karl Laursen havde k\xc3\xb8bt for 5.000 kroner. Tarok var hendes niende f\xc3\xb8l. Som alle andre af hendes afkom l\xc3\xa5 Tarok forkert, og det var med stort besv\xc3\xa6r at Laursen og den tilstedev\xc3\xa6rende dyrl\xc3\xa6ge fik ham ud.\n_START_SECTION_\nVM\n_START_PARAGRAPH_\nOmkring 700 fans fulgte med Tarok og familien Laursen til USA, da hesten i 1977 startede i VM p\xc3\xa5 Roosevelt Raceway._NEWLINE_Den sidste start f\xc3\xb8r VM var "VM-testen" i Billund, og der kom s\xc3\xa5 mange tilskuere til den sydjyske bane, at politiet via Danmarks Radio bad folk om at holde sig v\xc3\xa6k fra Billund, fordi der var kilometerlange k\xc3\xb8er i alle retninger. _NEWLINE_Delfo fra Italien vandt VM, mens Tarok sluttede i det slagne felt, efter kuskens mindre heldige styring og en omdiskuteret omstart.\n_START_SECTION_\nTaroks d\xc3\xb8d\n_START_PARAGRAPH_\nTarok d\xc3\xb8de 30. januar 1981 som f\xc3\xb8lge af Baron Gruff-virusen, en livsfarlig tarmsygdom opkaldt efter en svensk travhest, der som den f\xc3\xb8rste fik sygdommen diagnosticeret. _NEWLINE_Sygdommen var kortvarig og h\xc3\xa5rd. F\xc3\xb8rst tre dage inden dens d\xc3\xb8d fandt man ud af, at hesten var syg. Familien Laursen valgte at begrave Tarok hjemme p\xc3\xa5 g\xc3\xa5rden Hagensh\xc3\xb8j, ved foden af en af de mange gravh\xc3\xb8je, samme nat som han d\xc3\xb8de. Hagensh\xc3\xb8j ligger p\xc3\xa5 Furvej 52 kun 6 km N for Skive_NEWLINE_Da Tarok afgik ved d\xc3\xb8den indledtes aftenens TV-avis p\xc3\xa5 landets eneste kanal DR med ordene:_NEWLINE_"Dannebrog p\xc3\xa5 fire ben er d\xc3\xb8d..."\n_START_SECTION_\nFilm\n_START_PARAGRAPH_\nI 2013 producerede Regnar Grasten filmen Tarok med Anne-Grethe Bjarup Riis som instrukt\xc3\xb8r. Filmen havde gallapremiere den 20. oktober 2013 i Skive og Danmarkspremiere den 31. oktober 2013._NEWLINE_Efterf\xc3\xb8lgende blev foreningen Tarok Skive stiftet og i april 2014 \xc3\xa5bnede Tarokmuseet i Taroks gamle stald p\xc3\xa5 Hagensh\xc3\xb8j.'